AU vra skietstaking in OekraïneNooddienswerkers blus ‘n brand by ‘n gebou in Kiëf wat ini Russiese aanvalle beskadig is. (Foto: Oekraïnse regering/AFP) Die voorsitter van die Afrika-unie (AU), Macky Sall, en die voorsitter van die AU-kommissie, Moussa Faki Mahamat, het gevra vir ŉ onmiddellike skietstaking in Oekraïne. Sall, ook Senegalese president, en Mahamat het hul diepe kommer te kenne gegee oor die “ernstige en gevaarlike situasie” wat in Oekraïne geskep is. Hulle het ŉ beroep op Rusland en enige ander streek- of internasionale rolspelers gedoen om internasionale reg, gebiedsintegriteit en die nasionale soewereiniteit van Oekraïne te respekteer. Nog ŉ dag van geweld het gevolg nadat Russiese president Wladimir Poetin gister Westerse waarskuwings verontagsaam het en ŉ grond- en lugaanval op Oekraïne geloods het wat reeds tientalle lewens geëis en die ontworteling van sowat 100 000 mense tot gevolg gehad het. Die AU het ŉ beroep op strydende partye gedoen om dadelik ŉ skietstaking in te stel en sonder versuim onder die vaandel van die Verenigde Nasies (VN) met politieke onderhandelings te begin. Sall en Mahamat sê dit moet gedoen word om die wêreld teen die gevolge van reusekonflik te beskerm, en is in die belang van vrede en stabiliteit in internasionale betrekkinge vir mense wêreldwyd.